CELEX: 62016TN0444
Language: el
Date: 2016-08-09 00:00:00
Title: Υπόθεση T-444/16: Προσφυγή της 9ης Αυγούστου 2016 — Vasco Group και Astra Sweets κατά Επιτροπής

26.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 350/26
            
         Προσφυγή της 9ης Αυγούστου 2016 — Vasco Group και Astra Sweets κατά Επιτροπής
   (Υπόθεση T-444/16)
   (2016/C 350/32)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: Vasco Group (Dilsen-Stokkem, Βέλγιο) και Astra Sweets (Turnhout, Βέλγιο) (εκπρόσωπος: H. Gilliams, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει την απόφαση της Επιτροπής, της 11ης Ιανουαρίου 2016, σχετικά με το καθεστώς κρατικών ενισχύσεων μέσω απαλλαγής των πλεοναζόντων κερδών SA.37667 (2015/C) (ex 2015/NN), το οποίο εφαρμόζεται από το Βασίλειο του Βελγίου·
            
         
               —
            
            
               επικουρικώς, να ακυρώσει τα άρθρα 2-4 της ως άνω αποφάσεως·
            
         
               —
            
            
               σε κάθε περίπτωση, να ακυρώσει τα άρθρα 2-4 της αποφάσεως, καθόσον με τα άρθρα αυτά α) επιβάλλεται υποχρέωση ανακτήσεως από οντότητες διαφορετικές από εκείνες οι οποίες ήταν αποδέκτριες «προκριματικών φορολογικών αποφάσεων για τα πλεονάζοντα κέρδη», όπως αυτές ορίζονται στην ως άνω απόφαση και β) επιβάλλεται υποχρέωση ανακτήσεως ποσού ίσου με τον φόρο που εξοικονόμησε ο λήπτης, χωρίς να επιτρέπεται στο Βέλγιο να συνυπολογίσει την προς τα άνω αναπροσαρμογή του φόρου στην οποία έχουν προβεί οι φορολογικές αρχές τρίτου κράτους·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της των αιτημάτων τους, οι προσφεύγουσες προβάλλουν τέσσερις λόγους ακυρώσεως:
   
               1.
            
            
               Πρώτον, ότι συντρέχει πρόδηλη πλάνη εκτιμήσεως, κατάχρηση εξουσίας και παράβαση της υποχρεώσεως αιτιολογήσεως, καθόσον κρίθηκε με την απόφαση της Επιτροπής, της 11ης Ιανουαρίου 2016, σχετικά με το καθεστώς κρατικών ενισχύσεων μέσω απαλλαγής των πλεοναζόντων κερδών SA.37667 (2015/C) (ex 2015/NN), το οποίο εφαρμόζεται από το Βασίλειο του Βελγίου, ότι υφίσταται καθεστώς ενισχύσεων.
            
         
               2.
            
            
               Δεύτερον, ότι συντρέχει παράβαση του άρθρου 107 ΣΛΕΕ και της υποχρεώσεως αιτιολογήσεως, καθώς και πρόδηλη πλάνη εκτιμήσεως, καθόσον με την προσβαλλόμενη απόφαση το φερόμενο καθεστώς χαρακτηρίστηκε ως μέτρο επιλεκτικού χαρακτήρα.
            
         
               3.
            
            
               Τρίτον, ότι συντρέχει παράβαση του άρθρου 107 ΣΛΕΕ και πρόδηλη πλάνη εκτιμήσεως, καθόσον με την προσβαλλόμενη απόφαση έγινε δεκτό ότι το φερόμενο καθεστώς συνεπάγεται οφέλη.
            
         
               4.
            
            
               Τέταρτον, ότι συντρέχει παράβαση του άρθρου 107 ΣΛΕΕ, παραβίαση της δικαιολογημένης εμπιστοσύνης, πρόδηλη πλάνη εκτιμήσεως, κατάχρηση εξουσίας και παράβαση της υποχρεώσεως αιτιολογήσεως, καθόσον με την προσβαλλόμενη απόφαση το Βέλγιο διατάχθηκε να ανακτήσει την ενίσχυση.